OBRAZLOŽITVENI MEMORANDUM

1. OZADJE PREDLOGA

V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Danska je z dopisom, ki ga je Komisija evidentirala 13. januarja 2015, zahtevala dovoljenje za izvajanje ukrepa, ki odstopa od člena 75 direktive o DDV.

V skladu s členom 395(2) direktive o DDV je Komisija z dopisoma z dne 13. in 14. februarja 2015 o zahtevi Danske obvestila druge države članice. Komisija je z dopisom z dne 17. februarja 2015 Dansko obvestila, da ima vse informacije, ki jih potrebuje za presojo zahteve.

Splošno ozadje

Zaradi poenostavitve pobiranja DDV in boja proti davčnim utajam je Danska leta 2011 zahtevala individualno odstopanje, ki bi omogočilo uvedbo pavšalne ureditve za zasebno uporabo lahkih tovornih vozil z največjo dovoljeno maso do treh ton, ki so bila registrirana izključno za poslovno uporabo. Zahteva za odstopanje je bila odobrena z Izvedbenim sklepom Sveta 2012/447/EU z dne 24. julija 2012[1], ki je prenehal veljati 31. decembra 2014.

Brez takega odstopanja v skladu z dansko zakonodajo vsaka zasebna uporaba takega vozila, ki je bilo registrirano izključno za poslovne namene, pomeni, da je davčni zavezanec v celoti izgubil pravico do odbitka DDV na strošek nakupa vozila. Danska uporablja določbo o mirovanju iz člena 176 direktive o DDV v zvezi z odbitkom DDV na strošek nakupa in tekoče stroške lahkih tovornih vozil z največjo dovoljeno maso do treh ton. Če podjetje tako lahko tovorno vozilo registrira izključno za poslovne namene, lahko v celoti odbije DDV na nakup vozila in na tekoče stroške. Podjetje, ki lahko tovorno vozilo registrira za poslovno in zasebno uporabo, ne more odbiti DDV na strošek nakupa vozila, lahko pa v celoti odbije DDV na tekoče stroške vozila.

Danski sistem, kakor je opisan zgoraj, je lahko zapleten in drag, tako za davčnega zavezanca kot za davčno upravo. Danska je zato zahtevala uporabo poenostavljenega postopka, kot je bil že prej odobren z Izvedbenim sklepom Sveta 2012/447/EU. Po mnenju danskih organov je poenostavljeni postopek v zadnjih letih deloval zelo dobro, imajo pa tudi tehtne razloge za nadaljnjo uporabo takega postopka. Ker je Komisija zahtevo za podaljšanje ukrepa prvič prejela po prenehanju veljavnosti prej odobrenega ukrepa odstopanja, s tem predlogom ni mogoče podaljšati prejšnjega ukrepa z učinkom za nazaj.

Davčni zavezanci bi lahko sistem pavšala uporabili za največ dvajset dni na koledarsko leto, strošek pa bi znašal 40 DKK na dan. Znesek 40 DKK na dan, ki ga je določila danska vlada na podlagi analize nacionalne statistike, bi zajemal samo DDV. Podobno plačilo, v skladu z drugo nacionalno zakonodajo, bi se zahtevalo za pokritje dohodnine za dostop do službenega vozila in dodatne dajatve za davek na motorna vozila. Če bi davčni zavezanec vozilo uporabljal več kot dvajset dni v koledarskem letu, bi veljala pravila o mirovanju in davčni zavezanec bi v celoti izgubil pravico do odbitka na strošek nakupa vozila.

Danski davčni organi so razvili elektronski sistem, prek katerega lahko davčni zavezanci dnevni pavšal plačajo na spletu. Organi menijo, da sistem poenostavlja računovodske obveznosti za davčne zavezance ter postopke pobiranja in obračunavanja davkov davčnih organov.

Poenostavljeni postopek ni obvezen. Davčni zavezanci bodo tako še naprej lahko registrirali svoje lahko tovorno vozilo za poslovno in zasebno uporabo, če jim bo to glede na njihove okoliščine ustrezalo.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanja in zunanja strokovna mnenja niso bila potrebna. Odstopanje bi imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, koristi pa podjetjem, ki lahka tovorna vozila uporabljajo za zasebno in poklicno uporabo, ter poenostavlja pobiranje davkov.

3. PRAVNI ELEMENTI PREDLOGA

Sklep Danski dovoljuje uvedbo posebnega ukrepa, ki odstopa od direktive o DDV, v zvezi z obračunavanjem DDV na zasebno uporabo nekaterih vozil.

Pravna podlaga

Člen 395 direktive o DDV.

Načelo subsidiarnosti

Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov.

Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

Zaradi omejenega obsega odstopanja je posebni ukrep sorazmeren z zastavljenim ciljem, in sicer poenostavitvijo obveznosti glede DDV ter pobiranja DDV in bojem proti davčnim utajam.

Izbira instrumentov

Na podlagi člena 395 direktive o DDV lahko odstopanje od skupnih predpisov o DDV odobri samo Svet, in sicer soglasno na predlog Komisije. Poleg tega je sklep Sveta najprimernejši instrument, saj je lahko naslovljen na posamezne države članice.

4. PRORAČUNSKE POSLEDICE

Predlog ne bo negativno vplival na lastna sredstva Unije iz naslova DDV.

5. NEOBVEZNI ELEMENTI

Predlog je časovno omejen.

2015/0074 (NLE)

Predlog

IZVEDBENI SKLEP SVETA

o dovoljenju Danski, da uvede poseben ukrep, ki odstopa od člena 75 Direktive Sveta 2006/112/ES

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Danska je z dopisom, ki ga je Komisija evidentirala 13. januarja 2015, zahtevala dovoljenje za izvajanje ukrepa, ki odstopa od določb Direktive Sveta 2006/112/ES v zvezi s pravico do odbitka vstopnega DDV.

(2) Komisija je z dopisoma z dne 13. oziroma 14. februarja 2015 obvestila druge države članice o zahtevi Danske. Z dopisom z dne 17. februarja 2015 je Dansko obvestila, da ima vse informacije, ki jih potrebuje za presojo zahteve.

(3) Brez ukrepa odstopanja, kakršen se zahteva, lahko v skladu z dansko zakonodajo davčni zavezanec, ki lahko tovorno vozilo z največjo dovoljeno maso do treh ton pri danskih organih registrira izključno za poslovne namene, v celoti odbije vstopni DDV na strošek nakupa in tekoče stroške vozila. Če se tako vozilo pozneje uporabi za zasebne namene, davčni zavezanec izgubi pravico do odbitka DDV na strošek nakupa vozila.

(4) Danska je za ublažitev posledic te ureditve zaprosila za dovoljenje, da uporabi posebni ukrep, ki odstopa od člena 75 Direktive Sveta 2006/112/ES, kakršen je bil prej odobren z Izvedbenim Sklepom 2012/447/EU[3], ki je prenehal veljati 31. decembra 2014. Ukrep davčnim zavezancem, ki so vozilo registrirali izključno za poslovne namene, omogoča, da vozilo uporabljajo za zasebne namene in izračunajo obdavčljivi znesek v skladu s členom 75 Direktive Sveta 2006/112/ES na podlagi dnevnega pavšala, namesto da izgubijo pravico do odbitka DDV na strošek nakupa vozila.

(5) Ta poenostavljena metoda izračuna pa bi bila omejena na dvajset dni zasebne uporabe v posameznem koledarskem letu, pavšalni znesek DDV, ki ga je treba plačati, pa znaša 40 DKK za vsak dan zasebne uporabe. Ta znesek je določila danska vlada na podlagi analize nacionalne statistike.

(6) Ta ukrep, ki se bo uporabljal za lahka tovorna vozila z največjo dovoljeno maso do treh ton, bi poenostavil obveznosti glede DDV za davčne zavezance, ki vozilo, registrirano za poslovne namene, občasno uporabljajo na zasebne namene. Davčni zavezanci pa bi lahko tovorno vozilo še vedno registrirali za poslovno in zasebno uporabo. S tem bi davčni zavezanec izgubil pravico do odbitka DDV na nakup vozila, ne bi pa mu bilo treba plačevati dnevnega pavšala za morebitno zasebno uporabo.

(7) Dopustitev ukrepa, ki zagotavlja, da davčni zavezanec, ki vozilo, registrirano za poslovno uporabo, občasno uporablja za zasebne namene, ni prikrajšan za pravico do celotnega odbitka vstopnega DDV na navedeno vozilo, bi bila v skladu s splošnimi pravili o odbitku iz Direktive Sveta 2006/112/ES.

(8) Odobritev bi morala veljati za določen čas in bi se morala izteči 31. decembra 2017.

(9) Če bo Danska zahtevala nadaljnje podaljšanje ukrepa odstopanja po letu 2017, bo morala Komisiji najpozneje do 31. marca 2017 predložiti poročilo, skupaj z zahtevo za podaljšanje.

(10) Šteje se, da bi imelo odstopanje zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastna sredstva Unije iz naslova DDV –

SPREJEL NASLEDNJI SKLEP:

Člen 1

Z odstopanjem od člena 75 Direktive 2006/112/ES, lahko Danska, kadar davčni zavezanec lahko tovorno vozilo, ki je bilo registrirano izključno za poslovne namene, uporablja za zasebne namene ali namene svojih zaposlenih ali na splošno za druge namene, ki niso nameni njegove poslovne dejavnosti, določi obdavčljivi znesek na podlagi pavšala za vsak dan take uporabe.

Dnevni pavšal iz prvega odstavka znaša 40 DKK.

Člen 2

Ukrep iz člena 1 se uporablja samo za lahka tovorna vozila z največjo dovoljeno skupno maso treh ton.

Ta ukrep se ne uporablja, če zasebna uporaba presega 20 dni na koledarsko leto.

Člen 3

Ta sklep začne učinkovati z dnem uradne obvestitve.

Ta sklep preneha veljati 31. decembra 2017.

Zahteva za podaljšanje ukrepa iz tega sklepa se Komisiji predloži do 31. marca 2017.

Taki zahtevi se priloži poročilo, ki vsebuje pregled ukrepa, ki se uporablja na podlagi tega sklepa.

Člen 4

Ta sklep je naslovljen na Kraljevino Dansko.

V Bruslju,

Za Svet

Predsednik

[1] UL L 202, 28.7.2012, str. 24.

[2] UL L 347, 11.12.2006, str. 1.

[3] UL L 202, 28.7.2012, str. 24.